
Ministri zahraničných vecí Organizácie Severoatlantickej zmluvy (NATO) vyslovili na rokovaní v decembri 2015 formálne pozvanie Čiernej Hore pripojiť sa k NATO. Súčasne potvrdili otvorenie prístupových rokovaní o členstve a pristúpení k NATO. Členstvo Čiernej Hory v tejto organizácii umožní integrovať sa do euroatlantického spoločenstva, čím sa významným spôsobom posilní bezpečnosť a rozšíri priestor stability a slobody na západnom Balkáne.
K tomu, aby sa Čierna Hora stala plnoprávnym členom NATO, je potrebné, aby parlamenty členských krajín Aliancie ratifikovali prístupový protokol v súlade s ich domácimi legislatívnymi normami. Po ukončení ratifikačného procesu vo všetkých členských krajinách generálny tajomník NATO vyzve pozvanú krajinu, aby sa stala členskou krajinou NATO tým, že uloží svoje listiny o pristúpení u vlády Spojených štátov amerických, depozitára Severoatlantickej zmluvy.
V súčasnosti pokračujú prístupové rokovania s Čiernou Horou podľa plánu. Severoatlantická rada schválila text prístupového protokolu, ako aj nasledujúcej korešpondencie medzi generálnym tajomníkom NATO a vládou Čiernej Hory. Krajina formálne potvrdí záväzky vyplývajúce zo všetkých aspektov členstva v NATO (politický, vojenský, rozpočtový, legislatívny) a následne podpíše prístupový protokol počas zasadnutia ministrov zahraničných vecí NATO 19. – 20. mája 2016.
Protokol o pristúpení Čiernej Hory k Severoatlantickej zmluve má v zmysle článku 7 odseku 4 Ústavy SR charakter politickej medzinárodnej zmluvy a medzinárodnej zmluvy vojenskej povahy a pred ratifikáciou si vyžaduje súhlas Národnej rady SR. Ide o tzv. prezidentskú zmluvu v zmysle vnútroštátnych právnych predpisov. Ratifikačná listina SR bude následne uložená u depozitára Severoatlantickej zmluvy. Prístupový protokol nadobudne platnosť po tom, ako ich schvália všetky členské krajiny a informujú o tom vládu Spojených štátov amerických.
Predkladaný návrh na uzavretie Protokolu k Severoatlantickej zmluve o pristúpení Čiernej Hory je v súlade s Ústavou SR, zákonmi a ostatnými všeobecne záväznými právnymi predpismi ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná. Predkladaný návrh nezakladá nové nároky na štátny rozpočet, rozpočty obcí a rozpočty vyšších územných celkov.
Z dôvodu nutnosti zabezpečiť splnomocnenie ministra zahraničných vecí a európskych záležitostí resp. ďalších alternátov ako štátneho tajomníka MZVaEZ SR a stáleho predstaviteľa SR pri NATO prezidentom SR na podpis protokolu s výhradou ratifikácie počas zasadnutia ministrov zahraničných vecí krajín NATO v dňoch 19.-20. mája 2016 bol materiál pripomienkovaný v skrátenom medzirezortnom pripomienkovom konaní a na rokovanie vlády SR sa predkladá bez rozporov.
 
 


